om fastlæggelse af den holdning, der skal indtages på vegne af Den Europæiske Union i det blandede udvalg, der er nedsat ved aftalen mellem Den Europæiske Union og Republikken Aserbajdsjan om lempelse af reglerne for udstedelse af visa, for så vidt angår vedtagelsen af fælles retningslinjer for aftalens anvendelse

BEGRUNDELSE

1.BAGGRUND FOR FORSLAGET

•Forslagets begrundelse og formål

Aftalen mellem Den Europæiske Union og Republikken Aserbajdsjan om lempelse af reglerne for udstedelse af visa trådte i kraft den 1. januar 2014. I aftalen er der på grundlag af princippet om gensidighed fastsat retligt bindende rettigheder og forpligtelser med henblik på at lette procedurerne for udstedelse af visa til EU-borgere og borgere i Republikken Aserbajdsjan. Der er i henhold til aftalens artikel 12 nedsat et blandet udvalg, som bl.a. har til opgave at føre tilsyn med aftalens gennemførelse. Det blandede udvalg fandt, at der er behov for fælles retningslinjer for at sikre, at konsulaterne i Aserbajdsjan og de medlemsstater, der er parter i konventionen om gennemførelse af Schengenaftalen, anvender aftalens bestemmelser på en helt ensartet måde og for at præcisere forholdet mellem aftalen og de af de kontraherende parters retsforskrifter, der fortsat finder anvendelse på visumspørgsmål, som ikke er omfattet af aftalen.

Disse retningslinjer er ikke en del af aftalen og er ikke retligt bindende. Det anbefales imidlertid stærkt, at diplomatisk og konsulært personale følger disse retningslinjer på en ensartet måde.

•Sammenhæng med de gældende regler på samme område

Aftalen har forrang for Europa-Parlamentets og Rådets forordning (EF) nr. 810/2009 af 13. juli 2009 om en fællesskabskodeks for visa (visumkodeks) på områder, som reguleres af begge.

Visumkodeksens bestemmelser anvendes på alle anliggender, som ikke er omfattet af aftalen, såsom fastlæggelsen af, hvilken Schengenmedlemsstat der er ansvarlig for behandlingen af en visumansøgning, begrundelsen for at afslå at udstede et visum, retten til at klage over et afslag eller de generelle bestemmelser om den personlige samtale med ansøgeren.

Schengenreglerne og, når det er relevant, den nationale lovgivning finder fortsat anvendelse på anliggender, som ikke er omfattet af aftalen, såsom på anerkendelsen af rejsedokumenter, dokumentation for tilstrækkelige subsistensmidler, nægtelse af indrejse i medlemsstaterne og udsendelsesforanstaltninger.

Det fremgår af aftalens artikel 2, stk. 1, at de i aftalen indeholdte lempelser visumreglerne kun finder anvendelse på aserbajdsjanske borgere i det omfang, de ikke i kraft af forordning (EF) nr. 539/2001 er fritaget for visumpligt. Hvis Republikken Aserbajdsjan skulle blive overført til bilag II til forordning (EF) nr. 539/2001, som opregner de lande, hvis statsborgere er fritaget for visumpligt, ville aftalen nemlig ophøre med at finde anvendelse. Eftersom en sådan fritagelse kun ville blive indrømmet til indehavere af biometriske pas (fritagelsen skal præciseres i en fodnote i bilag II), ville aftalen imidlertid fortsat finde anvendelse for borgere i Republikken Aserbajdsjan, som ikke er i besiddelse af et biometrisk pas.

2.JURIDISKE ASPEKTER AF FORSLAGET

De retningslinjer, som skal vedtages af det blandede udvalg efter vedtagelsen af Den Europæiske Unions holdning på grundlag af nærværende forslag, har til formål at give en detaljeret redegørelse for aftalens bestemmelser med henblik på at sikre en korrekt og ensartet anvendelse heraf.

I retningslinjerne tages der hensyn til visumkodeksen og andre retsakter vedrørende EU's og Aserbajdsjans visumpolitik. Retningslinjerne har til formål at sikre, at medlemsstaternes konsulære personale handler i overensstemmelse med EU-retten på visumområdet, når de anvender aftalen. De er også beregnet til brug på aserbajdsjanske konsulater for at sikre en korrekt gennemførelse af aftalen.

3.HØRINGER OG KONSEKVENSANALYSE

Kommissionen har drøftet udkastet til retningslinjerne med de kompetente myndigheder i Republikken Aserbajdsjan på møderne i det blandede udvalg den 27. maj 2015 og den 3. maj 2016, og der har været ført en e-mail-korrespondance mellem de kontraherende parter.

Udkastet til retningslinjer, der er knyttet som bilag til dette forslag til rådsafgørelse, er blevet fremlagt for medlemsstaterne inden for rammerne af det lokale Schengensamarbejde i Baku, og Visumgruppen er ligeledes blevet hørt (sidste høring fandt sted den 16. juni 2017). Det blandede udvalg nåede til enighed om den endelige version af retningslinjerne via en udveksling af e-mails den 5. juni 2017.

4.VIRKNINGER FOR BUDGETTET